b'\n_START_ARTICLE_\nFuruknoppvikler\n_START_SECTION_\nUtseende\n_START_PARAGRAPH_\nEn middelsstor (vingespenn 17-21 millimeter) vikler med avrundede vinger. Hodet og labialpalpene er kledt med oransje h\xc3\xa5r. Forvingen har vekselvis gr\xc3\xa5 og teglr\xc3\xb8de tverrb\xc3\xa5nd. Bakvingen er ganske blek, nesten sn\xc3\xb8hvit.\n_START_SECTION_\nLevevis\n_START_PARAGRAPH_\nFuruknoppvikler er vanligst \xc3\xa5 finne p\xc3\xa5 yngre furutr\xc3\xa6r.  Furuknoppvikler flyr i mai og juni. _NEWLINE_Hunnen legger egg p\xc3\xa5 de unge anleggene til \xc3\xa5rets knopper.  Den lever som larve i knoppene p\xc3\xa5 yngre furutr\xc3\xa6r. Larven spiser flere av knoppene i knoppkransen.  Larven overvintrer i knoppene og forpupper seg om v\xc3\xa5ren, \xc3\xa5ret etter. _NEWLINE_Viklere er sommerfugler og tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r  en metamorfose i l\xc3\xb8pet av utviklingen. Larvene er ofte radikalt forskjellige fra de voksne, b\xc3\xa5de i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres.\n_START_SECTION_\nSkadedyr\n_START_PARAGRAPH_\nFuruknoppviklerens  angrep i knopper og skudd p\xc3\xa5 furutr\xc3\xa6r kan f\xc3\xb8re til store skader. Dette er s\xc3\xa6rlig alvorlige p\xc3\xa5 unge tr\xc3\xa6r.  Om toppskuddet skades, kan ett eller noen ganger flere sideskudd overta for toppskuddetet, stammen blir skjev eller forgreinet. Kvaliteten og den \xc3\xb8konomiske verdien p\xc3\xa5 treet blir forringet, fordi slike tr\xc3\xa6r lett f\xc3\xa5r en uheldig form.  Angrepet p\xc3\xa5 eldre tr\xc3\xa6r medf\xc3\xb8rer oftest bare en reduksjon av n\xc3\xa5ler, sjelden til s\xc3\xa6rlig veksthemmelse.  Angrep p\xc3\xa5 eldre tr\xc3\xa6r som er i hogstmoden alder, er minst alvorlig, fordi trestammens form er ferdigvokst. _NEWLINE_Angrep av furuknoppvikler i Norge har neppe s\xc3\xa5 store \xc3\xb8konomiske konsekvenser at mottiltak er n\xc3\xb8dvendig.  Bekjempelse av angrep med bruk av insektmidler er normalt uaktuelt.\n_START_SECTION_\nUtbredelse\n_START_PARAGRAPH_\nArten er utbredt i s\xc3\xa5 godt som hele Europa (bortsett fra Island) og i den nordlige delen av Asia. I Norge er gul furuknoppvikler registrert fra indre deler av S\xc3\xb8r\xc3\xb8st-Norge og S\xc3\xb8r-Tr\xc3\xb8ndelag.'